Matovič, Igor, poslanec NR SR (2019-09-13):
Neviem, jako viac sa mám držať témy, keď hovorím o tom, že koho sem nasadil SMER na obhajobu premiéra pri odvolávaní premiéra. Ja nechápem, jak sa nedržím témy, ale tak niekomu to asi menej zapaľuje, čiže. A potom ďalší. Jarjabek? Ako naozaj mám komentovať ďalej? Toto sú akože obhajcovia? Toto sú esá SMER-u, ktorí obhajujú premiéra? To naozaj ste klesli tak nízko, že si nedokážete postaviť ľudí, ktorí aspoň teda vedia povedať pár súvislých viet a tu aby bojovali za neho? Ani ste tu neni, väčšina z vás je doma, plat beriete, necháte ho v štichu, a ešte raz hovorím, za Fica by ste tu do nohy všetci sedeli. Kým by neskončila schôdza, by ste tu do nohy všetci sedeli. By ste si netrúfli ani odísť hentam na kávu. Zrazu päť ľudí tu obhajuje a takéto esá, že Kvorka, Vaľová, Jarjabek a Blaha. Panebože, toto sú akože esá, ktoré si to vylosovali alebo vy ste vyberali tých najneschopnejších z vás? Takže skúsme vrátiť tému tam, kam patrí. Táto schôdza je o zlyhaní premiéra. Premiér má moc, premiér mal chrániť spravodlivosť. Nie Sulík mal chrániť spravodlivosť. Nemal žiadnu moc odvolať Moniku Jankovskú. Ani ja som nemal tú moc odvolať Moniku Jankovskú. Jasné, samozrejme, snažíte sa posunúť, že toto je o tom, že kto je vlastne Kočnerov gang. Uvedomujete si, že Kočner je kľúčový dôkaz toho, že ste mafia, že ste takto previazaní s mafiou a že ste zodpovední za vraždu Jána, Martiny a objednávky vraždy špeciálneho prokurátora, prokurátora Generálnej prokuratúry, rodiny špeciálneho prokurátora, Daniela Lipšica ako opozičného politika. Lebo vy ste dovolili vyrásť Marianovi Kočnerovi. Vy ste ho nechali, aby v kľude mohol rozkrádať, beztrestne si žiť. Mať na telefón kohokoľvek. Vy ste dovolili nitrianskej mafii, aby si sprivatizovala políciu. A následne Marian Kočner píše šéfovi nitrianskej mafie: „Norbert, prosím pavúka na túto prokurátorku, prosím pavúka na túto sudkyňu, prosím pavúka na tohoto novinára.“ A Norbert Bödör, šéf nitrianskej mafie, ktorému ste dovolili, aby si tam dosadil policajného prezidenta, následne zabezpečuje z tajných policajných databáz pre neho informácie o tom, ako sa volá pani sudkyňa, akého má manžela, na akom aute jazdí, kde bývajú, kedy chodí do roboty, kedy prichádza domov, informácie mafia posúva cez Mariana Kočnera vrahom a Marian Kočner zaplatí za vraždu. Toto ste spôsobili vy! O tomto raz keď budú naše deti za 100 rokov čítať, alebo pravnúčatá čítať, tak si budú myslieť, že to je chyba v učebnici, že to sa nemohlo stať predsa, však to je blbina. Však to sa nemohlo stať, aby zlyhal takto štát. V demokratickom štáte aby mafia si dosadzovala policajného prezidenta, aby mafia si dosadzovala šéfa Národnej kriminálnej agentúry, elitného útvaru, tých absolútne špičkových policajtov? Mohlo sa stať, však tie deti si budú čítať, že to nebolo možné, jak, jak by mohol jeden človek mať zrazu pocit, že on je štát? Že on by síce z mafiána, vlastne z polície, vyťahoval dáta, tie dáta posúval vrahom a tí na základe toho zabíjali nepohodlných novinárov, prokurátorov, sudcov, opozičných politikov. Toto je výsledok budovania sociálneho štátu Robertom Ficom, bohužiaľ, rok a pol posledného Petra Pellegriniho. Peter Pellegrini, môžte sa tváriť teraz, že on je zrazu nová osoba, nové pozlátko a všetko je v poriadku, však teraz už nová doba nastala. Ale treba hovoriť o tej histórii, treba hovoriť o tom, čo robil predtým, že vtedy, keď mal kričať, mlčal, vtedy, keď mal počuť, si zapchával uši a vtedy, keď mal o tom hovoriť, že je problém, si zapchával ústa, lebo vedel, že mu to prinesie výhody. Uprednostnil svoje vlastné ego a záujem svojej strany pred verejný záujem. A o tom je dnešná schôdza. Prepáčte, nie je schôdza o tom, že či niekto z nás sa niekedy stretol s Kočnerom. S Kočnerom sa stretalo asi veľa ľudí, predpokladám, a ešte raz hovorím, ja som tu asi jediný, ktorý sa v pohode k tomu prizná a v živote sa za to neospravedlní, lebo som nikdy s ním nedohadoval nič, čo by bolo v rozpore so zákonom, s morálkou alebo čímkoľvek. Nech sa páči, vytiahnite – už ste raz zverejnili pred pol rokom či kedy – nahrávku Matovič s Kočnerom, rozhovor. Na druhý deň som povedal, dávam milión eur tomu, kto mi donesie tú nahrávku, kde bude zodpovedať ten váš prepis. A zrazu ste boli tichučko, že? (Reakcie z pléna.) Zrazu ste boli tichučko, že? (Reakcie z pléna.) Čo, užili ste si, porozprávali ste? Vidíte a ja mám mikrofón a vy vykrikujete. Viete, jako sa hovorí, že psí hlas do neba nedopočuje. Takže kričte, koľko chcete, ja mám mikrofón teraz, nech sa páči, naberte odvahu, sem sa postavte, poďte brániť toho Pellegriniho, je to váš premiér. Naozaj, toto čo tu je (rečník ukazujúc prstom na poslancov v sále, začal ich počítať), raz, dva, tri, štyri, päť, šesť, sedem, osem, deväť, desať, jedenásť, dvanásť, trinásť. Trinásť poslancov z osemdesiatich, to sa naozaj nehanbíte? I štrnásť prišiel. Štrnásť poslancov z vládnej koalície príde brániť, hájiť svojho premiéra? Aká dôležitejšia situácia je, aby tu poslanci sedeli? Aká je dôležitejšia situácia?! To takto ním opovrhujete? Však vám robí alibi, robí pre vás figový list, zakrýva to, že ste mafiánska organizácia! Dovoľuje vám, aby ste ešte chvíľu prežili. A ak by nebolo jeho, tak Kiska vám tu dôveru nedá pred rokom a pol a vláda by skončila. Iba kvôli nemu tu môžte ďalší rok a pol si užívať, a teda 4 000 eur čistého. A vy sa mu takto odmeníte, takto ho podržíte? A ešte raz sa pýtam, koaliční to partneri z SNS a z 
MOST-u – HÍD, no príde sem niekto vystúpiť, príde ho niekto hájiť? Alebo nie, necháte to na nich, nech to smeráci zlíznu. Takže táto schôdza je o zlyhaní premiéra, nie je o zlyhaní Riša Sulíka pred deviatimi rokmi, alebo kedy to bolo stretnutie s Kočnerom vo Five Star Residence. Okej. Nemusel to robiť, samozrejme, nikomu to dobre nepadlo. SaS-ka zato dostala ranu, mali, ja neviem, 5,5 % alebo koľko vo voľbách, hoci mali v 2010 12, áno, ich voliči, demokraticky cítiaci, to vyhodnotili, toto je prešľap, dostali ranu. Zaslúženú? Zaslúženú. Okej. Ale ja sa pýtam, čo má stretnutie spred 10 rokov Richarda Sulíka s Kočnerom s tým, že Peter Pellegrini pred dvomi týždňami v rozhodujúcej chvíli, alebo skoro tromi týždňami, v rozhodujúcej chvíli odmietol konať? Nič to nemá spoločné, samozrejme. Ale jasné, Goebbels SMER-u Erik Tomáš napísal, opakujte, opakujte, omieľajte a musíme im nalepiť, že oni sú vlastne tá Kočnerova banda, oni sú ten Kočnerov gang. Lebo viete, že máte to na sebe, jednoducho takto na čele máte napísané Kočner, a snažíte sa to zmyť, prelepiť si to a 
silou-mocou to hodiť na nás. Ale sa vám nepodarí. Môžno u hlúpych ľudí áno, hlúpych ľudí, ktorí si nevedia spočítať jedna k jednej a nevedia si dať túto logickú otázku, čo som dal pred chvíľkou, že čo má spoločné Sulíkove stretnutie s Kočnerom spred desiatich rokov so zlyhaním Petra Pellegriniho spred troch týždňov? Jasné, tým ich môžte oblbnúť. Ale dôkazom, že vy považujete svojich voličov za ľudí, ktorí žerú seno a nedokážu logicky rozmýšľať, je práve to, že takúto argumentáciu používate. A práve preto vy strácate tých voličov, už som vám to tu dnes hovoril a zopakujem, lebo možno ste trošku vymenili. Mali ste 44 %, dnes máte 20, ale tá viac ako polovička voličov vám odišla preto, lebo jednoducho už im bolo trápne sa pozerať na to, ako vy ich považujete za hlúpych. Ako vy ich kŕmite senom a myslíte si, že oni sú somári, že, že naozaj vám uveria to, že dnes keď vy budete na nás zvaľovať, že vy ste sa stretali s Kočnerom, tak my sme ho stvorili a že tí ľudia si nevedia spočítať jedno s jedným alebo sú vôbec úplne stratení v čase. Preto som považoval za dôležité vystúpiť, aby som vrátil debatu tam, kam patrí. Táto schôdza je o zlyhaní Petra Pellegriniho ako premiéra vlády Slovenskej republiky pred dvadsiatimi dňami, to znamená v čase, kedy sa ráno zobudil a prečítal si v novinách, že jeho štátna tajomníčka si dopisovala s Marianom Kočnerom viac ako tisíc správ v čase, kedy Marian Kočner bol vyšetrovaný v závažných daňových deliktoch, pri závažných podvodoch, v čase, keď už bol jeden z hlavných podozrivých, považovaný za jedného z hlavných podozrivých pri objednávke vraždy Jána a Martiny. A aby sme si to povedali ešte raz, lebo to je dôležité, štátna tajomníčka pred dvadsiatimi dňami, sa Peter Pellegrini dozvedel, najneskorej vtedy sa dozvedel, lebo sa to dozvedelo celé Slovensko, čiže som teraz naivný, že nemá zvodky zo SIS-ky, nemá žiadne iné informácie skorej, okej, dajme mu to právo, že stojí s nami na tej istej informačnej čiare, že sa to dozvedel až z médií, že si štátna tajomníčka, ktorá je súčasťou jeho vlády, dopisovala s Marianom Kočnerom v čase, kedy Marian Kočner bol podozrivý, vyšetrovaný, boli podané na neho obžaloby za podvody a zároveň bol jeden z hlavných podozrivých alebo kľúčový podozrivý, že si objednal vraždu Jána a Martiny. Vtom momente sme očakávali my aj ľudia demokraticky cítiaci a tí teda, ktorých vy nepovažujete že za tých, ktorí seno žerú, sme logicky očakávali, že, a teraz príde chvíľa Petra Pellegriniho. Teraz sa odstrihne od Roberta Fica, teraz povie, že už stačilo. Mafia! Čo robím? Či čo chceme? (Reakcie z pléna.) Môžme diskutovať. My nechceme, my chceme, aby ste sa očistili od Roberta Fica, my nechceme, aby ste sa rozpadli (reakcie z pléna), odstrihnite to zhnité, čo tam máte. Dajte možnosť tým ostatným (zaznenie gongu), dobre, ktorí doteraz prisluhovali, dajte možnosť, že (zaznenie gongu) spravia čiaru a odteraz už budú slúžiť dobru. Dajte im tú možnosť. Čiže pred tými dvadsiatimi dňami Slovensko čakalo, že máme premiéra na svojom mieste. Keď odvtedy mal ixkrát rečí a sa písalo v médiách, jaké spory medzi Pellegrinim a Ficom, a teda Pellegrini to dobre myslí a Fico zle a to je ten dobrý a zlý policajt, tak sme čakali, že buchne po stole. Ale on v tej rozhodujúcej chvíli zlyhal! A o tom je dnešná tlačovka, pardon, dnešná, á (smiech v sále), mimoriadna schôdza. Jej, strašne smiešne. O tom je dnešná mimoriadna schôdza na vyslovenie nedôvery Petrovi Pellegrinimu. A nielen o tom, že teda v tú sobotu zlyhal, my sme čakali aj v nedeľu, aj v pondelok, aj v utorok, týždeň sme čakali, a nič. Peter Pellegrini miesto toho, aby buchol po stole, hovorí, dajte mi dôkazy. Musia v kľude, nechajme, ja som prišiel do tejto vlády s tým, že dáme absolútny pokoj orgánom činným v trestnom konaní, nech v kľude môžu konať. Ale v kľude môžu konať znamená, že teda budeme čakať, tak ako v prípade skorumpovaných ministrov Janušeka a Štefanova z SNS, že budeme 10 rokov čakať, kým teda padne na nich klec. Čiže silou-mocou ste vedeli, a Peter Pellegrini, áno, vtedy uprednostnil svoj záujem a záujem strany SMER pred verejným záujmom, že chcel, aby dosiahol, aby sa tento konflikt alebo tento konflikt, toto odhalenie pri Monike Jankovskej, aby sa odsunulo až po voľbách. Aby do volieb sme nehovorili o tom, že tu máme explicitný dôkaz, že priamo človek, ktorý tu sedel, ktorý tu skladal sľub na ústavu ako poslanec strany SMER, že tento človek priamo zlyhal. A nieže zlyhal, on zlyhal viac jako vrah, ktorý zabil Jána a Martinu, lebo človek, ktorý umožní, aby mafia mohla znásilniť orgány činné v trestnom konaní, ktorý im umožní ten koridor, hoci má chrániť verejný záujem a zároveň za to berie úplatky, ten človek zlyháva viac jako ten, čo strieľa. Lebo hovorí sa, že ten, kto kryje zločin, sám sa zločincom stáva. Ale zločinci od prirodzenosti všade vo svete, či Al Capone, alebo Kaliňák, ktokoľvek, alebo Bašternák, Kočner, ktokoľvek, využívajú diery, ktoré sú v systéme. A potom sú na druhej strane ľudia, ktorí majú chrániť systém, ktorí majú tie diery v tom systéme, ktoré, ktoré tam sú, zacpávať, zalepiť, aby tí zločinci ten priestor na tie svoje zločiny nemali. Monika Jankovská bola na tej správnej strane, mala byť na tej správnej strane. Zložila prísahu tu na ústavu, zložila prísahu ako sudkyňa. Sľubovala ako štátna tajomníčka dupľom ministerstva spravodlivosti, podotýkam, že bude hájiť spravodlivosť. Ona v tej situácii s vedomím, že nikdy nebude odhalená cez komunikačnú platformu Threema, komunikuje s človekom, s hlavným podozrivým z vraždy, s človekom, ktorého prípady sú na súdoch a ktoré zázračne dostávajú na stôl Jankovskej ľudia. Jankovskej sestra, Jankovskej osobná asistentka, z ktorej sa medzičasom stala sudkyňa. A Jankovská za úplatky vybavuje správne rozhodnutia pre Kočnera. (Reakcie z pléna.) A v takejto situácii máme premiéra, ktorý povie, že, počkajme, jak sa to definitívne rozhodne. Čiže jak na konci buchne súd. Potom, keď vidí, že asi to nie je ustáteľný úplne, nie je úplne ustáteľná argumentácia, potrebujem aspoň nejaké dôkazy. A potom za ďalšie dva dni, aspoň, aspoň polodôkaz potrebujem. Ale zároveň tým opovrhuje vyšetrovateľmi, prokurátorom dozorujúcim aj sudcom, ktorý dal súhlas k tomu odobratiu toho mobilu. Hovorí Peter Pellegrini tým, že ona si z titule toho, že jednoducho, z titulu toho, že už 19 rokov v SMER-e poctivo slúži, on je predsa viac jako vyšetrovací tím, ako Úrad špeciálnej prokuratúry, ako sudca, ktorý dá súhlas so zásahom. Lebo tieto dôkazy a ich názor mu nestačí. Zároveň nám hovorí aj pri vystúpení, tu pri svojej obhajobe hovorí, že nemal ani len jednu A4-ku, hoci sa jej doprosoval, nemal som k dispozícii, hoc´ som sa dožadoval. A veľmi dobre vedel, že stačí ísť za Jankovskou a povedať, počúvaj, Monika, však tebe dali papier, keď ti zobrali ten mobil, čo tam je napísané, ukáž? Nemusel, teda keď nechcel, keď naozaj hájil nezávislosť orgánov činných v trestnom konaní, nemusel ísť ani za policajným prezidentom, za nikým, hoci bez problémov inokedy to robí, nemusel to urobiť, nemusel od nich nič pýtať, stačilo ísť za kolegynkou Jankovskou, lebo však smeráčka, nie, spolu boli na kandidátke. Stačilo ísť za ňou a Monika by vytiahla, ukázala a Peter Pellegrini má zrazu polodôkaz, dôkaz a jasný dôkaz. Ale on nechcel. Alebo to videl a ju kryl. Ale keď dnes hovorí a odvoláva sa na to, že tu A4-ku nemal k dispozícii, tak ešte raz hovorím, buď je absolútne neschopný a nevie o tom, že Monika Jankovská to mala pri sebe, buď to vedel, že to má, videl to a rozhodol sa ju kryť, alebo sa rozhodol teda, že bude nás všetkých klamať, že on vlastne nič k dispozícii nemá a on ani len netuší teda, že Monika Jankovská niečo také by pri sebe mohla mať. Podsúvanie aj od ostatných vás, pripadá mi to, že to máte to asi napísané, niekde vám do mobilu píšu, povedz toto, toto, toto, také nejaké bludy typu, že my tu odvolávame Petra Pellegriniho za to, že bol 19 rokov v SMER-e, alebo niečo také, že odvolávame za to, že neodvolal akurát v ten deň, ale teda že odišla ďalší deň. Nie je to pravda. Stačí si prečítať odvolanie alebo návrh na odvolanie. V tom návrhu je, že náš, naše, dnešná schôdza je postavená na tom, že ne-ko-nal. Aj keď nemá zákonnú právomoc ju priamo odvolať, má váhu predsa, nie? Hoci tou vašou účasťou neukazujete, že má medzi vami váhu, lebo ste ho neprišli chrániť. Svedčí o tom naozaj to prázdne parkovisko, čiže nie je to o tom, že ste niekde na klube SMER-u, prázdne parkovisko v garáži. Poslanci SMER-u v pohode doma vyložené nožičky, na pivečku niekde, a ich premiér sa tu odvoláva. Sa nehanbíte?! To ste čo za poslancov vládnej koalície, poslancov strany SMER? Však ste najväčší! Je to váš premiér, je to váš smerák. Hanbil by som sa, to ako mimo toho, hanbil by som sa na vašom mieste. Peter Pellegrini povedal, že nezradil záujem Slovenskej republiky, nezradil záujem ľudí, nezradil ústavu. Jedno, druhé, tretie zradil. Ľudia ho volia, je najmocnejším mužom v štáte. Keď si to nepriznáva alebo čokoľvek, jednoducho je najmocnejším mužom v štáte. Stačilo povedať, že Monika Jankovská končí, dnes volám ministrovi spravodlivosti, aby zajtra mimoriadnu vládu, ktorá zasadá v nedeľu operatívne, aby ľudia mali naďalej dôveru, že teda naozaj bojujeme proti mafii, tak nech donesie návrh na jej odvolanie a v nedeľu na mimoriadnom zasadnutí vláda ju odvolá. Keď toto nechcel preháňať, teda ostatných ministrov, dobre, však sú s rodinami, tak je možnosť per rollam ju odvolať, samozrejme, tak, ako ste si schválili postoj vlády k dnešnému, k dnešnému, k dnešnej mimoriadnej schôdzi, máte tam napísané per rollam schválené, takisto ste per rollam mohli hlasovať o tom, že Monika Jankovská z kola von. V sobotu mohol byť problém vyriešený. Stačilo jediné, aby pán premiér hájil spravodlivosť a nie pobyt mafie na najvyššom poschodí ministerstva spravodlivosti. Ale keďže túto rolu nezvládol a nezvládol ani nasledujúce dni reparát na tú svoju rolu a na tú svoju úlohu, preto sme predložili tento návrh, o ktorom ste nám teda štyrikrát úspešne bránili, aby sme mohli rokovať. Patrí vám hanba, lebo je to naše ústavné právo, takisto vás, keď budete v opozícii, to bude vaše ústavné právo. Môžeš ukazovať, že to je dokolečka. Treba to opakovať, vieš? Treba to opakovať a aby sa ti to dostalo nejako do hlavičky, vieš? Treba to opakovať, treba. (Reakcie z pléna.) A tebe dupľom. Takže preto predkladáme tento návrh, lebo ste, z dvoch dôvodov. Ten prvý bol iba o tom, že Peter Pellegrini zlyhal v jednej veci, že nemal odvahu teda buchnúť po stole v prípade Moniky Jankovskej. A tento návrh, ktorý sa dnes prerokováva, je obohatený o druhý dôvod, a to je to, že obhajoval konanie koaličných poslancov, ktorí nám štyrikrát nedovolili schôdzu spustiť. Je to nedemokratické, neústavné, teda v rozpore s ústavou, v rozpore s literou aj duchom ústavy, je to niečo, čo sme vám my, keď sme boli na druhej strane v čase Radičovej vlády, neurobili. Radičová, ja neviem, či jedenásť, či štrnásť hodín tu poctivo sedela a znášala či útoky-neútoky, to je jedno, jednoducho vaše reči, mali ste na to právo, my sme vám to nikdy neurobili, lebo to bolo ústavné právo, hoci nás bola väčšina, vy ste to urobili. Lebo máte pocit, že demokracia je vláda väčšiny, ale vláda väčšiny je tyrania, je diktatúra, je totalita. Áno, väčšina z vás pochádza z Komunistickej strany alebo SDĽ, alebo čo to bolo predtým, KSS, ako váš predseda, a tým pádom to asi máte niekde ešte tuto, tuto vryté. Ale dupľom v čase, kedy si ideme pripomenúť 30. výročie novembra, by ste mali chrániť aj demokratické práva menšiny. Lebo demokracia nie je len o vláde väčšiny, ale je to vláda väčšiny s rešpektovaním práv menšiny. A to je presne situácia, ktorá v tomto prípade tu bola, vy ste štyrikrát právo menšiny nerešpektovali. Som rád aj za a ďakujem kolegom z SaS, že sme sa nenechali pokoriť, že sme podali znova tú schôdzu, lebo to bola správna vec. Lebo pred zlom nikdy nesmieme skloniť hlavy. Ľudia, máme 199, á, 169 dní do budúcich volieb. Pevne verím, že to je 169 posledných dní utrpenia, kedy ľudia musia tolerovať takýchto ľudí vo vedení štátu, ľudí, ktorí miesto toho, aby hájili verejný záujem, hája záujem mafie na najvyššom poschodí ministerstva spravodlivosti.